നിയമസഭാ കയ്യാങ്കളി കേസ് മന്ത്രി ശിവന്കുട്ടിയക്കമുള്ള പ്രതികളുടെ വിടുതല് ഹര്ജി കോടതി തള്ളി തിരുവനന്തപുരം: നിയമസഭാ കയ്യാങ്കളി കേസില് പ്രതികളുടെ വിടുതല് ഹര്ജി തള്ളി. ആറ് പ്രതികളും നവംബര് 22 ന് ഹാജരാകണമെന്ന് കോടതി നിര്ദേശിച്ചു. മന്ത്രി വി. ശിവന്കുട്ടിയടക്കം കേസിലെ പ്രതികള് നല്കിയ വിടുതല് ഹര്ജിയില് തിരുവനന്തപുരം ചീഫ് ജുഡീഷ്യല് മജിസ്ട്രേറ്റ് കോടതിയാണ് വിധി പറഞ്ഞത്. മന്ത്രി വി. ശിവന്കുട്ടിക്കുപുറമേ മുന് മന്ത്രിമാരായ ഇ.പി. ജയരാജന്, കെ.ടി. ജലീല്, മുന് എം.എല്.എമാരായ എ.കെ. അജിത്, സി.കെ. സദാശിവന്, കെ. കുഞ്ഞമ്മദ് മാസ്റ്റര് എന്നിവരാണ് വിടുതല് ഹര്ജി നല്കിയത്. വിടുതല് ഹരജിയെ സര്ക്കാര് കോടതിയില് എതിര്ത്തിരുന്നു. പ്രതികള് പ്രഥമദൃഷ്ട്യാ കുറ്റം ചെയ്തെന്ന് സര്ക്കാര് അഭിഭാഷകന് കോടതിയെ അറിയിച്ചു. ബാറുകള് തുറക്കാന് ധനമന്ത്രിയായിരുന്ന കെ.എം മാണി ബാര് ഉടമകളില് നിന്നും ഒരു കോടി രൂപ കോഴ വാങ്ങിയെന്ന ആരോപണത്തെ തുടര്ന്നാണ് ബജറ്റ് അവതരണം തടസപ്പെടുത്താന് പ്രതിപക്ഷം ശ്രമിച്ചത്. 2015 മാര്ച്ച് 13നായിരുന്നു കെ.എം. മാണിയുടെ ബജറ്റ് അവതരണം. കെ.എം. മാണിയെ സഭയ്ക്ക് അകത്തും പുറത്തും തടയാന് ഇടതുപക്ഷം തീരുമാനിച്ചു. കെ.എം മാണി നിയമസഭയിലെത്തിയതോടെ അപൂര്വമായ സംഭവങ്ങള്ക്കാണ് നിയമസഭ സാക്ഷിയായത്.